אוהדי באר שבע היקרים, היכונו לטיול שווה ביותר, לעיר נמל קטנה במזרח שבדיה, בעלת כ-100 אלף תושבים, השמינית בגודלה במדינה, נורושופינג, שהיא היריבה הבאה של הפועל, ביום חמישי הבא, 8 באוגוסט, במסגרת הסיבוב השלישי של מוקדמות הליגה האירופית. הגומלין יהיה באיצטדיון טרנר שבוע אחר כך, ב-15 בחודש. השבדים, שניצחו בביתם 0-2 יריבה לטבית בשבוע שעבר, השלימו את המשימה הלילה, בניצחון חוץ, 0-1.
המקדמה המשמעותית שהשיגה באר שבע בשבוע שעבר באיצטדיון טרנר 0-2 לקראת קזחסטאן (מפנדל של רמזי ספורי ונגיחה של עדן שמיר), עשתה את שלה, בתוספת כרטיס אדום שספגה קאיראט אלמטי כשהובילה 0-1 בתחילת המחצית השנייה. תיקו 1-1 במשחק חוץ לא פשוט, שכולו ניצחון.
בדיוק כמו במשחק הראשון, כך גם במשחק השני, מאמן באר שבע ברק בכר נקט באמצעים טקטיים, בדמות הרכב מעובה בשחקנים הגנתיים, בקישור גרזני, ללא שחקן יצירתי וללא חלוץ מרכזי טבעי. היעד הראשוני – לא לספוג שער מהיר, כמו שקרה באלבניה בסיבוב הראשון, הושג. היעד המשני – לנסות לעקוץ בגול בהתקפת מעבר מהירה, הושג אף הוא, בעזרתם האדיבה של הקזאחים שלא שיחקו חכם.
הצהובים-שחורים, בסיוע קהל גדול ונלהב, פתחו בסערה, בלחץ גדול על השער של באר שבע, שהצטופפה בהגנה, כולל החלוץ היחיד שלה, נייג'ל האסלביינק. כבר כעבור שלוש דקות בעטה קאיראט אלמטי פעמיים מרחוק לעבר השער, כשהשוער ארנסטס שטקוס זינק כדי להדוף לקרן.
בדקה השמינית, אחרי קרן שנייה של הקזאחים, שטקוס הציל נגיחה בזינוק שטוח, דקה אחר כך לקח עוד כדור של נגחן מולו, שעשה זאת חלש למרכז השער.
בדקה ה-12 האדומים-לבנים מבאר שבע החלו להשתחרר מהלחץ והשיגו קרן משלהם. אבל, השליטה במגרש הייתה של המקומיים, שהחזיקו יותר בכדור, שלחו הרבה שחקנים קדימה ויזמו התקפות. הם הרבו להגביה לרחבה ושחקני ההגנה של באר שבע, הגבוהים ברובם, ידעו לעשות את המלאכה ולהרחיק.
בדקה ה-33 באר שבע יצאה להתקפת מעבר נדירה. ג'ימי מארין הוכשל סמוך לקצה הרחבה מימין ורמזי ספורי הפתיע את השוער בבעיטה חופשית חכמה לפינה הקרובה, שנהדפה ברגע האחרון.
בדקה ה-35 שוב בעיטה חופשית נהדרת מימין של ספורי סיכנה את קאיראט. מיגל ויטור נגח למשקוף, מרוואן קבאהא נגח את הכדור החוזר אף הוא למשקוף ומקרן של ספורי מיד אחר כך נגח עדן שמיר לידיים של השוער.
הקזאחים לא ויתרו. בדקה ה-40 הם אף כבשו ועלו ליתרון, 0-1. שטקוס לא הסתדר הפעם עם קרן מימין, הדף לא טוב פעם אחת ופעם שנייה פספס וספג מקרוב שער מיותר ולא הכרחי.
במצב שנוצר, באר שבע הייתה חייבת לשמור על שער נקי במחצית השנייה, כדי שהמשחק לא ייגרר להארכה, אך את המחצית השנייה פתחה ללא הבלם המוביל שלה, מיגל ויטור, שהתלונן על סחרחורת, בעקבות כדור חזק שספג בראש במהלך המחצית הראשונה. במקומו נכנס די במפתיע הבלם הבאר-שבעי הצעיר, עמית ביטון, למרות שברק בכר יכול היה להסיט לאחור את קבאהא ולהכניס לקישור את נאור סבג.
העדרו של ויטור ניכר כבר מהשנייה הראשונה, כשמרכז ההגנה נפתח והשער של שטקוס סוכן. אולם, בדקה ה-55 ספגה קאיראט כרטיס אדום, בשל עבירה על דוד קלטינס ביציאה להתקפה מתפרצת, שבוזבזה ע"י האסלביינק החלש.
ביתרון מספרי של שחקן, סוף סוף ראינו, דרך הטלוויזיה (ערוץ ספורט 1 בתשלום), החזקת כדור של האדומים-לבנים שב-11 על 11 התקשו מאוד לעשות זאת. זה בא לידי ביטוי בתוצאה מהר מאוד.
דקה 61, 1-1. ג'ימי מארין שלח כדור רוחב חד מימין למרכז הרחבה, הכדור פגע בבלם צהוב-שחור וניתז לפינה הרחוקה, לשוער לא היה כל סיכוי. לרגע אחד השופט חשב שאולי היה נבדל, אבל הקוון הבהיר לו שזה גול עצמי.
הקזאחים איבדו את הראש, שיחקו בפראות ומאמנם הצעיר (בן 31) הימר על התקפה, כי קבוצתו הייתה צריכה להבקיע עוד שלושה שערים, כדי לעלות שלב. מאמן באר שבע, ברק בכר, הגיב בדקה ה-67 בחילוף התקפי משלו – החלוץ בן שהר במקום הקשר רמזי ספורי. בדקה ה-75 יצא האסלביינק העייף וכנס ניב זריהן.
בדקה ה-77 החמצה "פושעת" של בן שהר! בעקבות הדלילות הטבעית בהגנה הקזאחית, ג'ימי מארין מצא את שהר לבד לבד לבד מול השוער. החלוץ התנהל עם הכדור באיטיות ועד עכשיו אפילו לא בעט, כי פשוט איבד את ההזדמנות בצורה תמוהה, כשאיפשר לשוער לקחת לו מהרגליים, תוך כדי זינוק.
ההחמצה הענקית של שהר עודדה את הקזאחים, בעידוד חזק של הקהל, שלא לוותר ואכן הם שוב גילו עליונות, תקפו בחמת זעם והיו קרובים מאוד לכיבוש שער שני, אלמלא המשקוף ושטקוס שהציל כמה וכמה פעמים. 25 איומים על השער של באר שבע, שנפרץ רק פעם אחת.
בזמן פציעות, באר שבע כבשה שער שנפסל, מרגלו של ניב זריהן, אחרי קורה של בן שהר ומיד אחר כך נותרה קאיראט בתשעה שחקנים לשניות אחדות, עד לשריקה האחרונה.
הרכב הפועל באר שבע וציונים של ברנז'ה: ארנסטס שטקוס 5.5; בן ביטון 6, מיגל ויטור 5.5 - נפצע (עמית ביטון-5.5-46), לואיי טאהא 5.5, שון גולדברג 6; עדן שמיר 5.5, דוד קלטינס 6, מרוואן קבאהא 5.5; ג'ימי מארין 6, ניייג’ל האסלביינק 5 (ניב זריהן-75), רמזי ספורי 7 (בן שהר-3-67).
על ספסל המחליפים: אוהד לויטה; אורן ביטון; נאור סבג; חוסה אנחל קאריליו.
לא בסגל: גל נבון; אור דדיה, שיר צדק; תומר יוספי, גל לוי, ראשיר פרקינס, נתי אסקיאס, חנן ממן (פצוע), מאור מליקסון (פצוע).
שפט: הולה אובר נילסן, מנורבגיה, ביום חמישי 1/8/19, ב-17:30.
כרטיסים צהובים לבאר שבע: מרוואן קבאהא (45/1), נייג'ל האסלביינק (46).
כרטיסים אדומים לאלמטי: דקה 55 ודקה 90/2.
קהל: כ-20 אלף צופים רעשניים, מהם רק כ-25 אוהדי באר שבע, באיצטדיון סנטראל בעל 23 אלף מקומות ישיבה, בעיר אלמטי בקזחסטאן.
המשחק הבא: ביום חמישי הבא, 8/8/19 בשבדיה, מול קבוצת איי.אף.קיי נורושופינג, בסיבוב המוקדמות השלישי של הליגה האירופית. משחק הגומלין יתקיים שבוע אחר כך, ביום חמישי 15/8/19, באיצטדיון טרנר בבאר שבע.